Vi har længe kendt til amerikaniseringen med McDonald’s, Coca-Cola og andre amerikanske giganter, der på udspekuleret vis formår at være til stede og tjene styrtende med penge her i landet uden at betale noget nævneværdigt tilbage til statskassen.

Det er efterhånden en gammel snak, som de færreste gider at beskæftige sig med i dag. Nej, i Danmark vil vi hellere koncentrere os om islamiseringen, og imens kan den egentlige invasion – den amerikanske – mageligt og nådesløst fortsætte med at indtage vores samfund. Det er et reelt problem.



Amerikaniseringen betyder nemlig ikke blot fastfood-virksomheder og ADHD-fremelskende læskedrikke. Den indebærer også en række elementer, der ét efter ét installeres i den måde, et givent samfund fungerer på, og som en altædende infektion omdanner ellers selvstændige lande til savlende, stampende zombienationer.

Det er lalleglad underholdning, og det er degenererende forbrugsprodukter, men det er også selve det politiske system, der rammes.